THCOM ร่วง 3% หลังงบฯ Q1 กำไรวูบ 44% โบรกฯมองทั้งปียังขาดทุน แนะขายเป้า 4 บ.
THCOM ร่วง 3% หลังงบฯ Q1 กำไรวูบ 44% โบรกฯมองทั้งปียังขาดทุน แนะขายเป้า 4 บ.
30 เม.ย. 2564

ผู้สื่อข่าวรายงานว่า ราคาหุ้นบริษัท ไทยคม จำกัด (มหาชน) หรือ THCOM  ณ เวลา 10.19 น. อยู่ที่ระดับ 10.60 ลบ 0.30 บาท หรือ 2.75% ด้วยมูลค่าซื้อขาย 57.91 ล้านบาท

โดย THCOM รายงานผลประกอบการประจำไตรมาส 1/64 สิ้นสุดวันที่ 31 มี.ค.64 มีผลกำไรสุทธิสำหรับไตรมาส 1/64 อยู่ที่ 111 ล้านบาท ลดลง 44% จาก 198 ล้านบาท ในไตรมาส 1/63 มาจากการลดลงของรายได้การให้บริการดาวเทียมแบบทั่วไปและดาวเทียมบรอดแบรนด์ และผลกำไรจากอัตราแลกเปลี่ยนลดลง อย่างไรก็ตามกำไรสุทธิของไตรมาสนี้เพิ่มขึ้นอย่างมากเมื่อเปรียบเทียบกับผลกำไร (ขาดทุน) สุทธิไตรมาส 4/63 ที่ 258 ล้านบาท สาเหตุหลักมาจากกำไรจากอัตราแลกเปลี่ยนในไตรมาส 1/64
บล.กรุงศรี ระบุในบทวิเคราะห์วันนี้(30 เม.ย.2564) ว่า THCOM มีกำไรสุทธิ 111.4 ล้านบาท ในไตรมาส 1/ 2564 พลิกจากขาดทุน 237 ลบ. ในไตรมาส 4/2563 แต่ ลดลง 43%  เทียบช่วงเดียวกันของปีก่อนใกล้เคียงกับคาดการณ์ตลาด
อย่างไรก็ตมบริษัทบันทึก กำไรจากอัตราแลกเปลี่ยน 151 ลบ. ในไตรมาสนี้ หากไม่รวมรายการนี้บริษัทยังมี ขาดทุนปกติ35ลบ. ซึ่งแย่น้อยกว่าที่คาดไว้ผลจากการควบคุมต้นทุนบริหารที่ดีขึ้น
อย่างไรก็ตามคงคาดการณ์ขาดทุน 320 ลบ. ในปี 2564  เนื่องจากรายได้ยังคงลดลง ต่อเนื่อง และคาดว่ารายได้จะยังคงลดลงต่อจากระดับนี้จนกว่าบริษัทจะแก้ปัญหา ก่อนที่สัญญาสัมปทานจะหมดลงในก.ย.2564 และคาดว่าบริษัทจะไม่สามารถลด ต้นทุนได้ในระดับเดียวกับรายได้ที่ลดลง เนื่องจากต้นทุนบางส่วนเป็นต้นทุนคงที่
ด้านราคาหุ้น THCOM มีผลตอบแทนที่ดีในช่วง 2-3 เดือนที่ผ่านมาจากความหวังว่าอาจจะมีการเปลี่ยนกฏระเบียบให้เป็นปัจจัยหนุนต่อ THCOM ในช่วงที่สัญญาสัมปทานจะหมดใน ก.ย. นี้และจะทำให้ THCOM พลิกจากบริษัทที่มีผลขาดทุนเป็นกำไร แต่เรามองจากตลาด
โดยเชื่อว่าธุรกิจ THCOM อยู่ในช่วงขาลงทั้งธุรกิจดาวเทียมดั้งเดิมและบรอดแบรนด์ ดั้งนั้นจึงเป็นเรื่องยากที่ THCOM จะพลิกแนวโน้มธุรกิจ คงคำแนะนำ ขาย THCOM ด้วยราคาเป้าหมาย 4บาท